《题龚翠岩中山出游图》
元代·宋无

酆都山黑阴雨秋，群鬼聚哭寒啾啾。老馗丰髯古幞头，耳闻鬼啾馋涎流。

鬼奴舆馗夜出游，两魑剑笠逐舆后。槁形蓬首枯骸瘦，妹也黔面被裳绣。

老馗回观四目斗，料亦不嫌馗丑陋。后驱鬼雌荷衾枕，想馗倦行欲安寝。

挑壶抱瓮寒凛凛，毋乃榨鬼作酒饮。令我能言口为噤，执缚魍魉血洒胯。

毋乃剁鬼□鬼䱹，令我有手不能把。神閒意定元是假，始信吟翁笔挥洒。

翠岩道人心事平，胡为识此鬼物情。看来下笔众鬼惊，诗成应闻鬼泣啾。

至今卷上阴风生，老馗氏族何处人？托言唐宫曾见身，当时身色相沈沦。

阿瞒梦寐何曾真，宫妖已残马嵬尘。倏忽青天飞霹雳，千妖万怪遭诛击，酆都山摧见白日。

老馗忍饥无鬼吃，冷落人间守门壁。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。